Malta tingħaqad f'kampanja li tfakkar it-tbatija tal-vittmi tat-traffikar tal-bnedmin
Imtella' Lulju 28, 2020 - Aġġornata 28 Ta' Lulju, 2020 4:14pm Malta ngħaqdet mal-pajjiżi tan-Nazzjonijiet Magħquda għall-'Blue Heart Campaign', kampanja li tfakkar it-tbatija tal-vittmi tat-traffikar tal-bnedmin, bil-jum dinji li jfakkar dawn il-vittmi huwa fit-30 ta' Lulju. Is-Segretarju Parlamentari għall-Ugwaljanza, Rosianne Cutajar qalet li skont l-aħħar statististika Malta għandha 40 vittma tat-traffikar tal-bnedmin li qed jingħataw protezzjoni mill-pulizija filwaqt li qed jikkooperaw mal-awtoritajiet biex jinqabdu dawk li huma responsabbli għal dawn ir-reati kriminali. Qalet li minbarra protezzjoni l-vittmi tat-traffikar tal-bnedmin, fil-maġġoranza tagħhom nisa, jingħataw terapija psikoloġika minħabba t-trawma li jkunu għaddew minnha. Waqt konferenza tal-aħbarijiet, il-Ministru għall-Affarijiet Barranin Evarist Bartolo qal li ftit tal-jiem ilu Malta ssieħbet f'din il-kampanja globali biex titqajjem iktar kuxjenza fuq din ir-realtà ta' bnedmin, fil-maġġoranza tagħhom żgħażagħ li jiġu mwegħda ħajja u futur aħjar f'pajjiż ieħor, u mbagħad jispiċċaw jinqabdu fix-xibka tat-traffikar tal-bnedmin, li tgħaddihom minn tbatija u abbuż.